## Nuria Martínez: “Des de la Generalitat treballem perquè la Comunitat Valenciana tinga una administració eficient, àgil, pròxima, innovadora i orientada al servici a la ciutadania”

*** La consellera Nuria Martínez clausura la tercera reunió de l’Observatori de la Justícia de l’Il·lustre Col·legi d’Advocats d’Elx
* Destaca que “l’escolta activa i el diàleg són fonamentals per al bon funcionament de l’Administració”**

La consellera de Justícia i Administració Pública, Nuria Martínez, ha assistit a la tercera reunió de l’Observatori de la Justícia de l’Il·lustre Col·legi d’Advocats d’Elx (OJICAE), a on ha traslladat el seu compromís de “treballar perquè la Comunitat Valenciana tinga una administració del segle XXI, adaptada als canvis socials i tecnològics, que siga eficient, àgil, pròxima, innovadora i orientada al servici a la ciutadania”.

En la seua intervenció, Nuria Martínez ha assenyalat que este observatori “és un clar exemple que l’escolta activa i el diàleg són fonamentals per al bon funcionament de l’Administració, per això cal donar suport i realçar iniciatives com esta, que pretén sumar voluntats i esforços per a millorar un servici públic com és el de l’Administració de justícia que tant preocupa els professionals de l’advocacia i als ciutadans”.

Així mateix, la titular de Justícia ha destacat el treball i el tarannà innovador de l’Il·lustre Col·legi d’Advocats d’Elx, que ha impulsat este fòrum i ha destacat també el bon fer dels operadors jurídics il·licitans durant el procés d’implantació del nou sistema de gestió processal Just@, perquè han sigut els primers a incorporar-lo en el mòdul penal.

Finalment, Nuria Martínez ha escoltat les demandes dels agents jurídics i ha agraït les seues aportacions per contribuir a la millora de la justícia valenciana.

**OJICAE, una iniciativa pionera**

Esta iniciativa de l’Il·lustre Col·legi d’Advocats d’Elx, pionera a Espanya, sorgix davant la necessitat manifestada per tots els agents o operadors jurídics que intervenen en l’Administració de justícia a Elx de crear un fòrum en el qual es puguen intercomunicar i debatre diferents propostes, amb la finalitat de millorar el funcionament de la justícia i que redunde en una millora de l’activitat realitzada pels professionals de l’advocacia.

L’observatori reunix semestralment la Conselleria de Justícia amb el Col·legi Procuradors, el Col·legi de Graduats Socials, el jutge degà d’Elx, el fiscal cap, lletrats de l’Administració de justícia, representants dels treballadors de l’Administració de justícia, Audiència Provincial de la seu d’Elx i les Forces i Cossos de Seguretat.

Fecha: 30/01/2025